b'\n_START_ARTICLE_\nKaarlo K\xc3\xb6n\xc3\xb6nen\n_START_PARAGRAPH_\nKaarlo K\xc3\xb6n\xc3\xb6nen (12. joulukuuta 1892 Hamina \xe2\x80\x93 2. elokuuta 1965 Lahti) oli suomalainen arkkitehti. H\xc3\xa4n valmistui arkkitehdiksi Helsingin teknillisest\xc3\xa4 korkeakoulusta vuonna 1919. K\xc3\xb6n\xc3\xb6nen toimi vuosina 1922\xe2\x80\x931923 Kotkan kaupunginarkkitehtina. H\xc3\xa4n suunnitteli Kotkansaarelle useita 1920-luvun klassisismia edustavia kerrostaloja, joista tunnetuin on 1927 valmistunut Vuorelankulma. Puolustusministeri\xc3\xb6n toimistoarkkitehtina h\xc3\xa4n oli vuoden 1924. Vuodet 1925\xe2\x80\x931929 K\xc3\xb6n\xc3\xb6nen ty\xc3\xb6skenteli yksityisiss\xc3\xa4 arkkitehtitoimistoissa, muun muassa Eliel Saarisen toimistossa Hvittr\xc3\xa4skiss\xc3\xa4._NEWLINE_K\xc3\xb6n\xc3\xb6nen toimi vuosina 1929\xe2\x80\x931955 Lahden kaupunginarkkitehtina, jolloin h\xc3\xa4nen tyylisuuntansa muuttui l\xc3\xa4hemm\xc3\xa4ksi funktionalismia. Tunnettuja t\xc3\xb6it\xc3\xa4 ovat Lahden linja-autoasema (1939), Lahden kaupungintalon laajennus (1934), Vester\xc3\xa5sin ja Tapanilan asuinalueet ja Heinolan vesitorni (1951).'